LIV.  Ecclesiam S. Vincentii Bergomatem tuendam suscipit ejusque bona et jura confirmat.   (Veronae, Aug. 11.) [LUPI,  Cod. diplom. Bergom.  II, 1363.]
Author: Urbanus III

URBANUS episcopus, servus servorum Dei, dilectis filiis ADELARDO archidiacono ejusque fratribus, tam praesentibus quam futuris, in matrice Pergamensi ecclesia canonice viventibus, in perpetuam memoriam.

Piae postulatio voluntatis effectu debet prosequenti compleri ut et devotionis sinceritas laudabiliter enitescat et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus et Beati Vincentii martyris ecclesiam in qua divino estis obsequio mancipati ad exemplar praedecessorum nostrorum felicis memoriae Innocentii, Lucii, Adriani et Alexandri Romanorum pontificum, una cum vestrae congregationis collegio, et cum omnibus ad eamdem ecclesiam pertinentibus sub apostolicae sedis tutelam protectionemque suscipimus et praesentis scripti privilegio communimus; statuentes ut quascunque possessiones, quaecunque bona eadem ecclesia impraesentiarum juste et canonice possidet, aut in futurum concessione pontificum liberalitate regum vel principum, oblatione fidelium, seu aliis justis modis, praestante Domino poterit adipisci, firma vobis vestrisque successoribus et illibata permaneant; in quibus haec propriis duximus exprimenda vocabulis: Ecclesiam Sanctae Mariae quae est in castello de Calcinate, ecclesiam Sancti Martini quae est in ejusdem loci villa, ecclesiam Sancti Michaelis de Carpeneto, ecclesiam Sanctae Mariae de Gorlo, ecclesiam Sancti . . . . . . de Spalanico, ecclesiam Sanctae Christinae de Albigno, ecclesiam Sancti Cassiani in civitate Pergami. Statuimus etiam ut in omnibus locis Pergamensis episcopatus in quibus eadem ecclesia decimationem solita est habere, ita decimae de novalibus factis citra quadraginta annos et de rebus aliis de quibus decimae hucusque exhibitae non fuerunt vobis de caetero conferantur sicut eadem ecclesia solet de aliis antiquis decimationibus exhiberi, decimam quoque Artolae et Brosetae et novalium omnium et terrarum in vestro plebatu consistentium nos volumus perpetuo nihilominus obtinuatis decimas, praeterea novalium in Serengo et in Belbiaco et in omnibus locis de Calcinate, salvis in omnibus privilegiis apostolicae sedis ad instar felicis recordationis Lucii papae praedecessoris nostri, vobis et ecclesiae vestrae auctoritate praesentium confirmamus. Decernimus ergo ut quandiu in canonicae disciplinae observantia permanseritis, nulli omnino hominum liceat eamdem ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur, eorum, pro quorum gubernatione ac sustentatione concessa sunt, usibus omnimodis profutura. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi reatum suum condigna satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei ac Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco jura sua servantibus sit pax Domini nostri Jesu Christi, quatenus et hic fructum bonae actionis percipiant, et apud districtum Judicem praemia aeternae pacis inveniant. Amen. In Circulo: AD TE, DOMINE, LEVAVI ANIMAM MEAM Ego Urbanus catholicae Ecclesiae episcopus subscripsi. Ego Henricus Albanensis episcopus subscripsi. Ego Paulus Praenestinus episcopus subscripsi. Ego Jac. diacon. cardinalis S. Mariae in Cosmedin Ego Joannes presbyter cardinalis tituli Sancti Marci subscripsi. Ego Petrus de Bono presb. cardinalis tituli Sanctae Susannae subscripsi. Ego Laborans presbyter cardinalis S. Mariae trans Tiberim, tit. S. Calixti subscripsi. Ego Pandulphus presbyter cardinalis tit. XII Apostolorum subscripsi. Ego Albinus presbyter cardinalis tit. Sanctae Crucis in Hierusalem subscripsi. Ego Melchior presb. cardinalis tit. SS. Joannis et Pauli tit. Pammachii subscripsi. Ego Adelardus tit. S. Marcelli subscripsi. subscripsi. Ego Gratian. diacon. cardinalis Sanctorum Cosmae et Damiani subscripsi. Ego Bobo Sancti Angeli diaconus cardinalis subscripsi. Ego Soffredus Sanctae Mariae in Via Lata diacon. cardinal. subscripsi. Ego Rolland. Sanctae Mariae in Porticu diacon. cardinalis subscripsi. Ego Radulphus Sancti Georgii ad Velum Aureum diac. cardinalis subscripsi. Datum Veronae, per manum Alberti sanctae Romanae Ecclesiae presbyteri cardinalis et cancellarii, III Idus Augusti, indict. IV, Incarnationis Dominicae 1186, pontificatus vero domni Urbani papae III anno primo.